梅尧臣
次韵和吴正仲以予往南陵见寄兼惠新酝早蟹
我念仲氏疾，走毂不暇膏。
久处田园闲，风日惯犯冒。
暮过春谷溪，亭长或前劳。
乃心在手足，岂得事请造。
邑僚相哀怜，曾未曰简傲。
朝夕论药品，况是素所好。
颇能识精麤，固靡穷突奥。
吾亲日倚户，西首只待报。
不知羸苶剧，饮饵须谕导。
既平忧已宽，胜境思一到。
原田经秋霖，步履畏宿潦。
山中趣多幽，松下净不扫。
言归尚泥涂，云绽喜暂曝。
还将奉谈笑，近已逢问耗。
入门得寄诗，欲览整白帽。
酒壶及霜蟹，致酿知谈操。
岂同里中俗，唯罪往不告。
醉来夜挥毫，明月为绝倒。